Document ID: /roh_data/filtered/fineweb-2-filterrobots_roh.jsonl.gz/50167

La fatschenta Inforlife en il Puschlav producescha surtut medischina en pachets da plastic, quai per gronda part per il martgà american. Tranter 15 e 20 milliuns satgets d’infusiun bandunan la fabrica al cunfin cun l’Italia. Ussa che la dumonda dad antibiotica è creschida sin l'entir mund, ha l’interpresa er augmentà sia producziun.
24 sin 7
Las radund 300 dunnas che lavuran en la fabrica a Campascio lavuran actualmain en in turnus da trais squadras. Las emploiadas vivan en la Vuclina. Per ch'ellas possian passar il cunfin er la notg cura che quel è normalmain serrà tranter las 20:00 e las 5:00, ha l’interpresa ina cunvegna cun il chantun.
La producziun sterila funcziuneschia per entant fitg bain e vegnia controllada minuziusamain, uschia il directur general Sergio Dushi envers RSI. Entant che tut la rauba possia vegnir furnida da l’exteriur per producir ils satgets e l’antibiotica a Campascio, restia Inforlife en funcziun. Cura che la furniziun n’è betg pli pussibla, na possian els era betg pli garantir ina producziun cumpletta.